આ અગાઉ આમ આદમી પાર્ટીએ પોતાના ટ્વીટર હેન્ડલ ઉપર કેન્દ્ર સામે આર-પારની લડાઈનું એલાન કરતા લખ્યું હતું કે, હવે વિનંતી નહી પણ જંગ થશે. આ સાથે જ મંડી હાઉસથી પીએમ આવાસ સુધીની રેલી શરૂ કરવામાં આવી હતી. આપને રેલીની મંજૂરી મળી ન હોવાથી રેલીના માર્ગે પોલીસ બંદોબસ્ત ગોઠવી દેવામાં આવ્યો હતો. જો કે આપે આરોપ મુક્યો હતો કે, રેલીને રોકવા માટે પોલીસે આડશો મુકી હતી પણ તેઓ કાર્યકર્તાઓને રોકી શક્યા નહોતા. પોલીસે રેલીના કારણે પીએમ આવાસ નજીકના 5 મેટ્રો સ્ટેશન બંધ કર્યા હતા. આપની રેલીમાં મોટી સંખ્યામાં કાર્યકર્તાઓ અને સમર્થકો જોડાયા હતા. જેઓએ દિલ્હીને પૂર્ણ રાજ્યની માગ સહિતના પ્રશ્નોના પોસ્ટરો દર્શાવીને વિરોધ પ્રદર્શિત કર્યો હતો. બીજી તરફ ભાજપે આપના આંદોલનનો વિરોધ કરતા કહ્યું હતું કે, મોદી વિરોધી દળોને એક કરવા માટે કેજરીવાલ સરકાર નાટકો કરી રહી છે.